ઈસ્લામાબાદ- ચીન સરકાર પાકિસ્તાનના ગ્વાદરમાં 5 લાખ ચીની નાગરિકોને વસાવવા એક અલગ શહેર બનાવવા જઈ રહી છે. આ વિસ્તાર ચીનની સ્વતંત્ર કોલોની હશે જેમાં ફક્ત ચીનના નાગરિકો જ વસવાટ કરી શકશે. આ જોતાં લાગી રહ્યું છે કે, વસાહતી યુગ પાછો આવી રહ્યો છે. જેમાં ચીન સામ્રાજ્યવાદી દેશ તરીકે તેની પકડ વધુ મજબૂત કરી રહ્યું છે. આ પહેલા પણ ચીને તેના નાગરિકો માટે મધ્ય એશિયા અને આફ્રિકામાં આ પ્રકારની વસાહત અથવા ઉપનગર બનાવ્યા છે. ચીન પર એવો આરોપ પણ લાગી રહ્યો છે કે, તે રશિયાના પૂર્વ ભાગ અને ઉત્તરી મ્યાંમારમાં જમીન સંપાદન કરી રહ્યું છે. અનેક જગ્યાઓ પર ચાઈનીઝ કોલોનીને લઈને સ્થાનિક નાગરિકોમાં પણ અસંતોષ જોવા મળી રહ્યો છે.